**Съобщение**

**за загуба на правно действие на Решение по оценка на въздействието върху околната среда**

На основание чл. 22, ал. 5, т. 1 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Пловдив СЪОБЩАВА за извършена проверка във връзка с разпоредбите на чл. 99, ал. 12 от *Закона за опазване на околната среда* (ЗООС), относно правното действие на Решение с № 2-IV/2012г. за преценяване необходимостта от ОВОС на директора на РИОСВ-Пловдив за инвестиционно предложение (ИП): „Изграждане на кариера за добив на баластра в находище „Стряма-2“ в землището на с. Ръжево Конаре, община Калояново, област Пловдив с възложител „Водстрой-Пловдив“ АД.

Решението е включено в годишния планов контрол за 2024г. на РИОСВ-Пловдив. При извършена проверка на място и след направен обход не се констатираха следи от добивни дейности. Обходения терен бе покрит с тревна, храстова и дървесна растителност.

Направена е и справка в регистър, съдържащ информация за действащите концесии за добив на подземни богатства, достъпен на сайта на Министерство на енергетиката и от обявената информация е установено, че предоставената концесия за срок от десет години за добив от находище „Стряма-2“ с Решение № 838 от 24 Ноември 2010 г. е изтекла.

Съгласно чл. 99, ал. 12 на *Закона за опазване на околната среда* Решението по ОВОС губи правно действие, ако в срок 5 години от датата на издаването му не е започнало осъществяването на инвестиционното предложение, което се установява с проверка от контролните органи по околната среда.

Предвид всичко гореописано се установи че Решение с № 2-IV/2012г. от 03.12.2012г. с характер „Одобрявам“ на Директора на РИОСВ-Пловдив е загубило правно действие за което е издадено писмо изх. № О-3373/27.11.2024 г. на Директора на РИОСВ-Пловдив.